Persverklaring: Opdrag van oorkant | Alta Cloete
← Die stigma om depressie: 'n paar gedagtes
US Woordfees Leeskring skop hierdie week af! →
Pryswoorde vir Alta se nuwe boek
Jeanette Ferreira skryf oor Opdrag van oorkant: "Cloete se outentieke dialoog en milieuskildering blink hierin uit, so ook haar kundige fokus op die fokaliserende karakter wat tot gevolg het dat die leser uitsluitlik met Theresa identifiseer.
"Die newekarakters oortuig eweneens. Trouens, hierdie roman floreer op karakterisering …"
Wat laat hierdie teks uitstaan?
Daar is bitter min skrywers wat die moed het om die soort goed aan te spreek wat Alta aanspreek. Sy is 'n gloeiende voorbeeld dat lekkerlees en betrokkenheid nie van mekaar verwyderd hoef te wees nie.
Wanneer die kanon eendag eerlik is, sal Alta Cloete se bydrae tot 'n samelewing van versoening raakgesien word. Die probleem is, sy skryf so lekker, dat die kritici bang is om haar op te hef vir haar bydraes tot nasiebou.
Alta Cloete is die skrywer van omtrent vyftig gepubliseerde tydskrifverhale, twaalf romanses en sewe liefdesromans, laasgenoemde alombekend as die Geur- en Seisoen-reekse. Sy skryf genrefiksie omdat dit is wat sy self die graagste lees en omdat sy bevoorreg voel om deel van die oplewing in Afrikaanse ontspanningsfiksie te wees. Haar karakters is egter nie volmaakte poppe nie, maar gewone mense met gewone foute, vrese en vreugdes en sterk sowel as swak punte. Die kwessies wat in haar boeke aangespreek word, is relevant vir die moderne leser, maar sy poog om die aanbieding altyd lig en toeganklik te hou. Hoewel ontspanningsfiksie gewoonlik op 'n hoopvolle noot eindig, doen sy moeite om nie die indruk te skep alles gaan noodwendig volmaak wees nie. Haar karakters werk altyd deur hulle kwessies en kom sterker en meer volwasse mense anderkant uit. Haar stories word egter nooit 'n preek nie en haar doel bly steeds om in die eerste instansie 'n lekker storie te vertel waarmee die leser kan identifiseer.
Sy het as bibliotekaresse en later as preprimêre onderwyseres en skoolbibliotekaresse intens bewus geraak van die positiewe rol wat lees en spesifiek lees in Afrikaans in die lewe van mense van alle opvoedingspeile en alle ouderdomme kan speel. Haar vrye tyd word dus hoofsaaklik gebruik vir die bevordering van die Afrikaanse boek deur haar groep Kom ons lees weer Afrikaans! op Facebook en haar blogs (www.altacloete.wordpress.com en http://altacloete.bookslive.co.za/blog/). Sy skryf ook van tyd tot tyd Afrikaanse boekbesprekings vir die Nederlandse publikasie Maandblad Zuid-Afrika se Lekkerleesblog.
Sy poog om inligting oor depressie te versprei deur haar Facebook-blad https://www.facebook.com/InspirasieVirDepressievegters en die boek Beveg depressie en leef voluit wat sy self uitgegee het en op Amazon te koop is.
Opdrag van oorkant is by toonaangewende handelaars asook direk by LAPA Uitgewers beskikbaar. Kontak LAPA by 012 401 0700 of besoek ons webblad: http://www.lapa.co.za